ITHOMO RĨA 22
Nĩ Wĩra Ũrĩkũ Ũrutagwo Thĩinĩ wa Wabici ya Rũhonge?
Andũ a famĩlĩ ya Betheli matungataga thĩinĩ wa honge mwanya mwanya, magĩteithĩrĩria wĩra wa kũhunjia thĩinĩ wa bũrũri ũmwe kana mabũrũri maigana ũna. Amwe ao no matungate ũtaũri-inĩ, gũcaba magathĩti, gũtuma mabuku, thitoo cia mabuku, kũhaarĩria mĩkwa ya video/audio, kana kũrũmbũiya ũndũ ũngĩ gĩcigo-inĩ kĩao.
Kamĩtĩ ya Rũhonge nĩyo ĩrũgamagĩrĩra wĩra. Kĩama Kĩrĩa Gĩtongoragia kĩĩhokeire maũndũ ma o wabici ya rũhonge harĩ Kamĩtĩ ĩmwe ya Rũhonge ĩrĩa ĩkoragwo na athuri atatũ kana makĩria aagĩrĩru. Kamĩtĩ ĩyo ĩikaraga ĩkĩheaga Kĩama Kĩrĩa Gĩtongoragia ũhoro wa ũrĩa wĩra ũrathiĩ na mbere kana thĩna o wothe ũrĩa ũngĩgĩa thĩinĩ wa mabũrũri marĩa ĩrũgamĩrĩire. Riboti ta icio nĩ iteithagia Kĩama Kĩrĩa Gĩtongoragia kũmenya maũndũ marĩa magĩrĩire kwarĩrĩrio thĩinĩ wa mabuku, mĩcemanio, o na igomano. Arekio a Kĩama Kĩrĩa Gĩtongoragia nĩ matũmagwo kaingĩ gũceerera honge o na kũhe Kamĩtĩ cia Honge ũtongoria wĩgiĩ kũruta mawĩra marĩa iheetwo. (Thimo 11:14) Programu ya mwanya ĩrĩ na mĩario ya mũrekio wa Kĩama Kĩrĩa Gĩtongoragia nĩ ĩbangagwo harĩ na muoroto wa gwĩkĩra ngoro arĩa marĩ rungu rwa wabici ĩyo.
Ciũngano nĩ iteithagĩrĩrio. Ariũ a Ithe witũ thĩinĩ wa wabici ya rũhonge nĩo mahĩtũkagia kwambĩrĩrio gwa ciũngano njerũ. Ningĩ ariũ acio a Ithe witũ nĩ matabanagia wĩra wa mapainia, amishonarĩ, na arori a mũthiũrũrũko arĩa matungataga gĩcigo-inĩ kĩa rũhonge rwao. Nĩo mabangaga igomano na irũrũngano, na ũrĩa Nyũmba njerũ cia Ũthamaki igwakwo, na magatigĩrĩra atĩ ciũngano nĩ ciatũmĩrũo mabuku marĩa irabatara. Maũndũ marĩa mothe mekagwo wabici-inĩ ya rũhonge nĩ mahotithagia wĩra wa kũhunjia ũrutĩke na mũbango.
Kamĩtĩ cia Honge iteithagĩrĩria Kĩama Kĩrĩa Gĩtongoragia atĩa?
Nĩ mawĩra marĩkũ marutagwo wabici-inĩ ya rũhonge?
kik_Latn kik_Latn kik_Latn kik_Latn kik_Latn kik_Latn kik_Latn